Prins Henry, Hertog van Sussex KCVO (Henry Charles Albert David, * 15 September 1984 – ), algemeen bekend as prins Harry, is die jongste seun van Charles, Prins van Wallis, en sy eerste vrou, Diana, Prinses van Wallis. Sy grootouers aan vaderskant is koningin Elizabeth II van die Verenigde Koninkryk en prins Philip, Hertog van Edinburg. Hy is die sesde aanspraakmaker op die Britse troon ná sy pa, sy broer, prins William, Hertog van Cambridge, en sy broerskinders, prins George, prinses Charlotte en prins Louis. Ná sy skoolopleiding aan verskeie skole in Brittanje en ’n brugjaar in onder meer Australië en Lesotho, het Harry besluit op ’n militêre loopbaan. Hy het offisiersopleiding ontvang aan die Militêre Akademie Sandhurst en ’n tweede luitenant geword in die Household Cavalry-regiment. Hy het hier sy opleiding as tenkbevelvoerder voltooi. In 2007–2008 het hy in die Afghaanse Oorlog 77 dae lank diens gedoen aan die front, maar is onttrek ná ’n artikel in ’n Australiese tydskrif. Hy het in 2012–2013 vir 20 weke na Afganistan teruggekeer.